Ալեքսիս Սանչես

Ալեքսիս Ալեխանդրո Սանչես Սանչես (իսպ.՝ Alexis Sánchez, դեկտեմբերի 19, 1988(1988-12-19)[…], Tocopilla, Անտոֆագաստա, Չիլի), չիլիացի ֆուտբոլիստ, հարձակվող, Չիլիի ֆուտբոլի ազգային հավաքականի և անգլիական «Արսենալի» խաղացող։
Իր առաջին մրցաշրջանը ֆուտբոլիստն անցկացրել է «Կոբրելոա» ակումբում, իսկ 2006 թվականին պայմանագիր է կնքել իտալական «Ուդինեզեի» հետ։ Ակումբը Սանչեսին վարձավճարով տրամադրել է չիլիական «Կոլո-Կոլոյին»։ Այնտեղ նա 32 խաղ է անցկացրել և դարձել 5 գոլի հեղինակ։ Հաջորդ տարի իտալական ակումբը չիլիացուն կրկին վարձավճարով հանձնել է արգենտինական «Ռիվեր Փլեյթին», որտեղ մասնակցել է 23 հանդիպման՝ դառնալով 4 գոլի հեղինակ։ Այնուհետև սկսել է հանդես գալ Սերիա Ա-ում։ 2011 թվականին իսպանական «Բարսելոնան» 25 միլիոն ֆունտի դիմաց գնել է Ալեքսիսին, այդպիսով նրան դարձնելով չիլիական ֆուտբոլի ամենաթանկ ֆուտբոլիստը։ Սանչեսը 2014 թվականի հուլիսին 31,7 միլիոն ֆունտի դիմաց միացել է «Արսենալ»-ին՝ դառնալով ակումբի երրորդ ամենաթանկ ֆուտբոլիստը՝ Մեսութ Օզիլից և Գրանիտ Ջակայից հետո։
Սանչեսը 2006 թվականից հանդես է գալիս ազգային հավաքականում։ Անցկացրած խաղերի քանակով հետ է մնում միայն դարպասապահ Կլաուդիո Բրավոյից, իսկ գոլերի քանակով առաջին տեղը կիսում է Մարսելո Սալասի հետ։ Հավաքականի կազմում մասնակցել է 2010 և 2014 թվականի աշխարհի առաջնություններին, երեք անգամ էլ հանդես է եկել Կոպա Ամերիկա մրցաշարում։


== Ակումբային կարիերա ==


=== «Կոբրելոա» ===
Ծնված լինելով Տոկոպիլյայում՝ Սանչեսը 2004-2005 մրցաշրջանում խաղացել է տեղի «Կոբրելոա» ակումբի երիտասարդական թիմում, որտեղ իր խաղընկերներն էին Չարլես Արանգիսը և Էդուարդո Վարգասը։ 2005 թվականի փետրվարին ակումբի գլխավոր մարզիչ Նելսոն Ակոստան Սանչեսին տեղափոխեց գլխավոր թիմ։
Սանչեսը իր նորամուտը նշեց «Դեպորտես Տեմուկո» ակումբի դեմ, իսկ առաջին գոլը խփեց մարտի 18-ին՝ աչքի ընկնելով «Դեպորտիվո Կոնսեպսիոն» ակումբի դեմ խաղում։ 16 տարեկան հասակում նա իր առաջին հանդիպումն անցկացրեց Կոպա Լիբերտադորեսում՝ դառնալով մրցաշարի երիտասարդ ֆուտբոլիստներից մեկը։
2006 թվականի ապրիլի 21-ին Սանչեսը 1,7 միլիոն ֆունտի դիմաց տեղափոխվում է «Ուդինեզե», որտեղ նրան վարձավճարով հանձնում են «Կոլո-Կոլո» ակումբին։


=== «Կոլո-Կոլո» ===

Սանչեսը «Կոլո-Կոլո» ակումբում նորամուտը նշեց 2006 թվականի հունիսի 23-ին «Անտոֆագաստա» ակումբի դեմ խաղում (1-1)։ Իր առաջին գոլը հեղինակեց հոկտեմբերի 29-ին «Ունիվերսիդադ դե Չիլիի» դեմ խաղում, որտեղ թիմը 4-2 հաշվով հաղթեց։ Նոյեմբերի 1-ին «Դեպորտիվո Լա Սերենայի» դեմ խաղում նա դարձավ դուբլի հեղինակ (4-4)։ Կոլո-Կոլոյի կազմում Սանչեսը երկու անգամ հռչակվեց Չիլլի չեմպիոն։ Հաջորդ մրցաշրջանում նա տեղափոխվեց արգենտինական «Ռիվեր Փլեյթ», որի կազմում դարձավ երկրի չեմպիոն։


=== «Ուդինեզե» ===
2008 թվականին «Ուդինեզե»-ն Սանչեսին վարձավճարով չհանձնեց այլ ակումբի, և Ալեքսիսը տեղ գրավեց հիմնական կազմում։ 2008 թվականի ամռանը խոսվում էր Ալեքսիսի՝ «Մանչեսթեր Յունայթեդ» հավանական տեղափոխության մասին, որտեղ նա պետք է փոխարիներ Մադրիդի «Ռեալ» տեղափոխվող Կրիշտիանու Ռոնալդուին։ «Զեբրերի» մարզաշապիկում նա առաջին հանդիպումն անցկացրեց սեպտեմբերի 14-ին Սերիա Ա-ի երկրորդ տուրի շրջանակներում «Յուվենտուսի» դեմ խաղում։ Սանչեսը խաղադաշտ մտավ 58-րդ րոպեին, սակայն ոչնչով չօգնեց թիմին, որը 0-1 հաշվով զիջեց թուրինյան ակումբին։ Սեպտեմբերի 18-ին Սանչեսը նորամուտը նշեց Եվրոպայի լիգայի շրջանակներում Դորտմունդի «Բորուսիայի» դեմ խաղում։ Հոկտեմբերի 19-ին 7-րդ տուրի շրջանակներում կայացած «Լեչչեի» դեմ խաղում Սանչեսը «Ուդինեզեի» կազմում խփեց իր առաջին գոլը։ Հոկտեմբերի 29-ին նա երկու անպատասխան գոլ խփեց «Կատանիայի» դեմ։ Փետրվարի 8-ին «Բոլոնիայի» դեմ խաղում նա խփեց հանդիպման միակ գնդակը՝ ճանաչվելով հանդիպման լավագույն ֆուտբոլիստ։ Իտալիայում անցկացրած առաջին մրցաշրջանում նա անցկացրեց 1 խաղ և խփեց 3 գոլ։
Նոր մրցաշրջանում Սանչեսն աչքի ընկավ միայն փետրվարի 29-ին 17-րդ տուրի շրջանակներում կայացած «Կալյարիի» դեմ խաղում (2-1)։ Մարտի 3-ին օգնեց թիմին 3-0 հաշվով հաղթել «Յուվենտուսին»։ Ապրիլի 21-ին Իտալիայի գավաթի շրջանակներում «Ռոմայի» դեմ խաղում նա խփեց միակ գոլը։

2010-2011 մրցաշրջանում փետրվարի 27-ին Սանչեսը պոկերի հեղինակ դարձավ «Պալերմոյի» դեմ խաղում, դառնալով առաջին չիլիացին, ով Սերիա Ա-ի շրջանակներում խփել է 4 գնդակ։ Սանչեսը գոլերը խփեց խաղի 19, 28, 42 և 48 րոպեներին։ Խաղը ավարտվեց 7-0 հաշվով՝ հօգուտ «Ուդինեզեի»։


== Խաղաոճ ==
Ալեքսիս Սանչեսը կարող է խաղալ հարձակման յուրաքանչյուր դիրքում, չնայած, որ նախընտրում է աջ եզրը։  Արագությունը նրա գլխավոր զենքն է։ Նա հեշտությամբ կարողանում է ազատվել պաշտպանների հսկողությունից և գնդակն ուղարկել տուգանային հրապարակ։ Նա նաև սիրում է ազատ տարածություն ստեղծել իր համար կենտրոնում ու հեռահար հարված կատարել։ Նա առանձնահատուկ խաղացող է և իսկական ռմբարկու։ Ալեքսիսն անկասկած համապատասխանում է կատալոնյան թիմի խաղաոճին։ Ճիշտ է, չիլիացին հարձակվող է, բայց հաճախ նահանջում է և օգնում է պաշտպաններին, քանզի գիտակցում է յուրաքանչյուր կորցրած գնդակի արժեքը։ 2014 թ. տեղափոխվում է Արսենալ 40 միլիոն եվրոյով։


== Ծանոթագրություններ ==


== Արտաքին հղումներ ==
ֆուտբոլիստի էջը arsenal.com կայքում Archived 2018-10-09 at the Wayback Machine.(անգլ.)
ֆուտբոլիստի էջը premierleague.com կայքում Archived 2016-05-17 at the Wayback Machine.(անգլ.)
ֆուտբոլիստի էջը Sports.ru կայքում
Վիճակագրություն FIFA-ի կայքում(անգլ.)